
Par izglītības un zinātnes nozares darbinieku labbūtību

Apzinoties pedagogu, zinātnieku, tehniskā personāla būtisko lomu sabiedrības attīstībā un nākotnes veidošanā, kā arī saprotot, ka viņu labbūtība tieši ietekmē izglītības un zinātnes kvalitāti, piedāvājam šādu rīcības plānu, lai nodrošinātu biedru fizisko, emocionālo, darba un sociālo labbūtību. 
Labbūtība ir svarīga, lai nodrošinātu augstas kvalitātes izglītību un motivētus, veselus un profesionālus pedagogus, zinātniekus un citus nozarē strādājošos. Tā ir izglītības sistēmas stūrakmens, ko nepieciešams pastāvīgi uzturēt, stiprināt un attīstīt. 
Pedagogiem ir izšķiroša loma nākotnes veidošanā, veicinot izglītojamo intelektuālo, sociālo un emocionālo attīstību. Pedagogu labklājība tieši ietekmē viņu spēju efektīvi mācīt, sadarboties ar izglītojamajiem un radīt pozitīvu mācību vidi. Pedagogi saskaras ar pieaugošu darba slodzi, emocionālām prasībām un stresa faktoriem, kas var negatīvi ietekmēt viņu veselību, apmierinātību ar darbu un sniegtās izglītības kvalitāti. Garīgā, emocionālā un fiziskā labbūtība ir nozīmīga ne tikai pedagogam kā indivīdam, bet arī ilgtspējīgas un efektīvas izglītības sistēmas uzturēšanai. Aicinām valdību, izglītības iestādes un sabiedrību kopīgi veidot labvēlīgu vidi pedagogiem un zinātniekiem, lai nodrošinātu gan viņu, gan izglītojamo, gan studentu labbūtību un iespēju attīstīties.
1. Izglītības un zinātnes nozares darbinieku fiziskā un emocionālā veselība 

1.1. Pedagogiem, zinātniekiem un tehniskajam personālam jābūt pieejamiem veselības veicināšanas pasākumiem, t.sk., veselības apdrošināšanai un regulārām medicīniskajām pārbaudēm, lai veicinātu viņu fizisko veselību.
1.2. Pedagogiem, zinātniekiem un tehniskajam personālam jābūt nodrošinātām regulārām apmācībām un semināriem par emociju pārvaldīšanu un stresa mazināšanu, lai viņi varētu efektīvi pārvaldīt ikdienas darba slodzi un saglabāt emocionālo līdzsvaru.
2. Darba samaksa un materiālā labbūtība
2.1. Pedagogiem, zinātniekiem un tehniskajam personālam jānodrošina taisnīga un savlaicīga darba samaksa. Ir būtiski, lai darba samaksa tiktu noteikta atbilstoši ieguldītajam darbam un pienākumu apjomam, ņemot vērā izglītības un zinātnes nozīmību sabiedrībā. Samaksa jānosaka iepriekš – vismaz mēnesi pirms mācību gada sākuma, lai pedagogi un zinātnieki varētu plānot savas finanses.
2.2. Ir jāveic reformas, lai pedagogus un zinātniekus iekļautu vienotā valsts darba samaksas sistēmā, nodrošinot caurspīdīgumu un taisnīgumu atalgojuma noteikšanā un pārskatīšanā. Valsts un pašvaldību institūciju amatpersonu un darbinieku atlīdzības likuma principi jānosaka arī pedagogiem un visiem zinātniekiem, lai nodrošinātu viņu darba novērtēšanu atbilstoši ieguldījumam.
2.3. Papildus finansiālajai labbūtībai ir svarīgi attīstīt materiālo nodrošinājumu, piemēram, darba vietu aprīkojumu, mācību līdzekļu resursu nodrošināšanu, lai pedagogiem un zinātniekiem būtu pieejami nepieciešamie resursi kvalitatīva darba veikšanai. Materiālā labbūtība ir būtiska pedagogu un zinātnieku ilgtspējīgai profesionālajai darbībai un personīgajai stabilitātei.
2.4. Pirmsskolas izglītības skolotāju palīgu atalgojumam jābūt atbilstošam jaunajiem kompetencēs balstītajiem mācību programmu īstenošanas nosacījumiem, lai nodrošinātu kvalitatīvu atbalstu pedagogiem un mazinātu darba slodzi.
3. Darba slodzes līdzsvarošana un darba apstākļi
3.1. Darba slodzes balansēšana ir būtiska, lai izglītības un zinātnes nozares darbinieki varētu saglabāt augstu darba kvalitāti un tiktu novērsta pārslodze. Nedrīkst pieļaut darba slodzes palielināšanu uz darba samaksas pieauguma rēķina. Ir jānodrošina samērīga darba slodze, kas ļautu biedriem saglabāt līdzsvaru starp darba un personīgās dzīves vajadzībām.
[bookmark: _Hlk186962458]3.2. Darba apstākļiem jābūt ergonomiskiem un drošiem, lai novērstu iespējamos veselības riskus. Jānodrošina piemērots darba aprīkojums (piemēram, ergonomiskas mēbeles) un jāveic regulāri darba vides veselības mērījumi, lai novērstu potenciālus arodslimību riskus.
3.3. Atbalsta personāla pieejamība ir ļoti svarīga, it īpaši lielās klasēs. Lai atbalstītu pedagogus un nodrošinātu kvalitatīvu mācību procesu, pedagogu palīgi jānodrošina visās klasēs, kurās izglītojamo skaits pārsniedz noteiktu robežu. 
3.4. Pirmsskolas izglītības iestādes grupām jānosaka pedagoģiskā un tehniskā personāla likmju minimums uz noteiktu izglītojamo skaitu, kas ļaus nodrošināt kvalitatīvāku izglītību un rūpes par bērniem jau agrīnā vecumā, veicinot viņu attīstību un sagatavotību turpmākajiem izglītības posmiem.
[bookmark: _Hlk186962535]3.5. Jānosaka maksimālais izglītojamo skaits klasē, lai pedagogiem būtu pietiekami daudz laika katram izglītojamajam. Tāpat jānodrošina atbalsts no izglītības iestādes vadības, lai uzlabotu sadarbību ar izglītojamo likumiskajiem pārstāvjiem un risinātu problēmas, kas saistītas ar izglītības kvalitāti un drošu izglītības iestādes vidi visiem.
4. Izglītības un zinātnes nozares darbinieku tiesības uz līdzsvarotu darba un ģimenes dzīvi
Pedagogiem, zinātniekiem un tehniskajam personālam jābūt tiesībām uz līdzsvarotu darba un ģimenes dzīvi. Jāveicina skaidras robežas starp darba laiku un personīgo laiku, lai darbinieki ārpus oficiālā darba laika varētu atslēgties no darba saistībām. Tas veicinās sociālo labbūtību, nodrošinot nepieciešamo atpūtu un saglabājot veselību.
5. Sociālā un fiziskā labbūtība
Fiziskās un sociālās vides uzlabošana jāveicina ar mērķi nodrošināt komfortablu darba vidi, kas palīdz radīt komfortu darba telpās un pasargā no pārmērīgas apkārtējās vides ietekmes.
6. Nodarbinātības stabilitāte 
Nepieciešams veicināt kvalitatīvas reformas izglītības un zinātnes nozarē, kas balstītas uz datiem un to izvērtējumu. Reformas jāveic pēc iepriekšējās reformas izvērtēšanas, nodrošinot nepieciešamos finanšu resursus un stabilu atbalstu nozares darbiniekiem. 


7. Izglītības un zinātnes nozares darbinieku līdzdalība lēmumu pieņemšanā
Pedagogs, zinātnieks un tehniskais personāls nav tikai izpildītājs, un viņiem jābūt lielākai iesaistei izglītības un zinātnes politikas veidošanā, lēmumu pieņemšanā. Nozares darbinieki vislabāk izprot sistēmas vajadzības un izaicinājumus. Pedagogu, zinātnieku un tehniskā personāla iesaiste ļauj veidot efektīvu un pārdomātu nozaru politiku, kas atbilst reālajām vajadzībām. Darba ņēmēju sociālā iesaiste un atbildība ir svarīgi faktori, lai nozares politika atbilstu darbinieku, izglītojamo un studentu, kā arī sabiedrības interesēm un Latvijas kopējai attīstībai, izaugsmei ilgtermiņā.


*DOKUMENTS PARAKSTĪTS AR DROŠU ELEKTRONISKO PARAKSTU
